《和拟古九首 其一》
明代·黄淳耀

严雪秀松柏，劲秋凋蒲柳。贞脆各有终，金石独坚久。

郁郁复郁郁，起坐思亲友。出门无所见，入室斟吾酒。

山川多白云，契阔两愧负。非无千黄金，不敌寸心厚。

寸心岂云多，市道乃无有。

作者简介：黄淳耀（1605～1645）明末进士、抗清英雄。初名金耀，字蕴生，一字松厓，号陶庵，又号水镜居士，汉族，南直隶苏州府嘉定（今属上海）人。曾组“直言社”，崇祯十六年成进士，归益研经籍。弘光元年，嘉定人抗清起义，与侯峒曾被推为首领。城破后，与弟黄渊耀自缢于馆舍。能诗文，有《陶庵集》。